ఇప్పగూడెం
ఇప్పగూడెం, తెలంగాణ రాష్ట్రం, జనగామ జిల్లా, స్టేషన్‌ ఘన్‌పూర్‌ మండలానికి చెందిన గ్రామము.[1]
ఇది మండల కేంద్రమైన స్టేషన్ ఘన్పూర్ నుండి 11 కి. మీ. దూరం లోను, సమీప పట్టణమైన జనగామ నుండి 29 కి. మీ. దూరంలోనూ ఉంది. 2011 భారత జనగణన గణాంకాల ప్రకారం ఈ గ్రామం 2129 ఇళ్లతో, 8195 జనాభాతో 3055 హెక్టార్లలో విస్తరించి ఉంది. గ్రామంలో మగవారి సంఖ్య 4059, ఆడవారి సంఖ్య 4136. షెడ్యూల్డ్ కులాల సంఖ్య 1480 కాగా షెడ్యూల్డ్ తెగల సంఖ్య 29. గ్రామం యొక్క జనగణన లొకేషన్ కోడ్ 577707[2].పిన్ కోడ్: 506252.
కాకతీయుల కాలంలో ఈ గ్రామం ఊరికి మూడుకిలోమీటర్ల దూరంలోని నాగుల చెరువు కింద ఉండేది. చుట్టు పక్కల ఇప్ప చెట్లు ఉండటంతో క్రూర జంతువులు ప్రధానంగా ఎలుగుబంట్లు, చిరుత పులలు సంచరించేవి. ఆ క్రూర జంతువుల బెడదతో గ్రామం కొద్ది దూరం వలసవెల్లింది. వలస వెళ్లినప్పటికీ అలా ఆ చెట్ల పేరుతో ఇప్పగూడెంగా కొనసాగింది. గ్రామానికి దాదాపు నాలుగువందల సంవత్సరాల చరిత్ర ఉన్నట్టు చరిత్రకారులు చెబుతారు. కాకతీయుల కాలంలో ప్రజలు ప్రధానంగా వీరశైవాన్ని ఆచరించేవారు అందుకు నిదర్శనంగా నాగుల చెరువు పరిసర ప్రాంతంలో పదుల సంఖ్యలో శివలింగాలు కనిపిస్తాయి. అనంతరం పాలకుల్లో వచ్చిన మార్పులు మతంలోనూ కనిపించాయి. అలా మతంలో వచ్చిన మార్పులు అంటే మత మార్పిడి చేసుకున్న వారిని వెలివేయడం, మత మార్పిడి చేసుకోని వారిపై పాలకులు దాడి చేయడం చేసేవారు. వెలివేయబడ్డవారు ప్రస్తుత గ్రామానికి వచ్చినట్టు ఆధారాలున్నాయి. ఈ మార్పుల వల్లే గ్రామం అక్కడి నుండి మారిందనేది మరో వాదన. మతంలోని శాఖలలోవచ్చిన ఘర్షణల వల్ల శైవ మతం స్థానంలోలో వెష్ణవం వచ్చింది. దానికి నిదర్శనం కొత్త గ్రామం అంటే ప్రస్తుత ఊరిలో వేణుగోపాల స్వామి గుడి ఉండటం మరింత బలాన్ని చేకూరుస్తుంది. దీనికి ఆధారం (ఆంధ్రుల సాంఘిక చరిత్ర.. సురవరం ప్రతాపరెడ్డి) ఈ గ్రామానికి పురాతన చరిత్ర ఉందని చెప్పవచ్చు. కాకతీయుల కంటే ఈ గ్రామం ముందుదే అనడానికీ చారిత్రక ఆధారాలున్నాయి.డ జైనుల మూలాలు కూడా ఇక్కడ ఉండటం ఇందుకు నిదర్శనంగా చెప్పవచ్చు. నాగుల చెరువు వద్ద కాలి బాటలో లభించిన శ్వేత వర్ణ దిగంబర విగ్రహాలు దీనికి బలమైన ఆధారాలుగా ఉన్నాయి. ప్రసిద్ధి గాంచిన బమ్మెర గ్రామం ఈ గ్రామానికి సమీపంలోనే ఉండటం ఇక్కడ నాగరికత విలసిల్లిందనేందుకు అనేక ఆధారాలున్నాయి. బమ్మెర గ్రామంలో లభించిన పురాతన శాసనాల్లో కూడా ఇప్పగూడెం గ్రామాన్ని పేర్కొనడం విశేషం.
ఇప్పగూడెం సమీప గ్రామాలు:తూర్పున సముద్రాల, పడమర కుర్చపల్లి, కంచనపల్లి, దక్షిణాన కోమటి గూడెం, కోతులాబాద్, ఈరవెన్ను, ఉత్తరాన విశ్వనాథపురం, తానేదార్ పల్లి గ్రామాలు ఉన్నాయి.
గ్రామానికి రఘునాథపల్లి, పాలకుర్తి మండలాలు సరిహద్దులుగా ఉన్నాయి.
గ్రామంలో ప్రభుత్వ ప్రాథమిక ఉన్నత పాఠశాలలు ఉన్నాయి. విశాలమైన పాఠశాల ప్రాంగణం కూడా ఉంది. ఇటీవలే గ్రామంలోని యువకులు ప్రజాప్రతినిధులపై ఒత్తిడి తెచ్చి పదవ తరగతి పరీక్షా కేంద్రాన్ని ఏర్పాటు చేయించారు. విద్యార్థులకు ఇదే ప్రధాన వనరుగా ఉంది. గ్రామంలో ఓ ప్రయివేటు ప్రాథమిక పాఠశాల ఉంది. ఎక్కువ మంది పిల్లలు ప్రభుత్వ బడికే వస్తున్నప్పటికీ మండల కేంద్రంలోని ప్రయివేటు పాఠశాలలకు వెళ్లే వారి సంఖ్య కూడా గణనీయంగానే ఉంది.
ఈ గ్రామం పాలకుర్తి ప్రధాన రహదారిపై ఘనపురం నుండి పది కిలోమీటర్ల దూరంలో ఉంటుంది . బస్సులు, ఆటోలు ప్రధాన రవాణా వనరులు. గ్రామంలో సిసి రోడ్లు ఉన్నాయి.
ఇప్పగూడెం గ్రామంలో ప్రాథమిక ఆరోగ్య కేంద్రం ఇటీవలే నిర్మితమైంది. ఈ ఆరోగ్య కేంద్రానికి ప్రముఖ కమ్యూనిస్టు నేత మంతెన నారాయణ రెడ్డి కుటుంబానికి చెందిన దాదాపు 20 గుంటల స్థలాన్ని వారి కుమారులు అజయ్ రెడ్డి, శివాజీరెడ్డి (శివన్న) లు ఉచితంగా ఇచ్చారు.
ఇప్పగూడెం గ్రామంలో రక్షిత మంచినీటికి తీవ్ర ఇబ్బంది ఉంది. ఊరు చుట్టూ కుంటలే ఉన్నప్పటికీ మంచినీరు మాత్రం దొరకదు. దొరికేదంతా ఫ్లోరైడ్ నీరే. దీన్ని ఆసరా చేసుకుని గ్రామంలో రెండు మినరల్ వాటర్ ప్లాంట్లు వెలిశాయి. వారి వ్యాపారం మూడు బిందెలు ఆరు క్యానులు గా విలసిల్లుతోంది..
స్టేషన్ ఘనఫురం పాలకుర్తి ప్రధాన రహదారిపై ఘనపురం నుండి పది కిలోమీటర్ల దూరంలో ఉంటుంది ఈగ్రామం. గ్రామంలో సిసి రోడ్లు ఉన్నాయి.
ఈ గ్రామంలో సబ్ పోస్టాపీస్ ఉంది. పాలకుర్తి మండలానికి కూడా ఈ పోస్టాఫీసే ప్రధాన కార్యాలయంగా ఉండేది. సుమారు ఆరు దశాబ్దాలు రెండు మండలాలకు సబ్ పోస్టాపీసుగా ఇప్పగూడెం ఎస్ వో కొనసాగింది. ఇటీవలే పాలకుర్తికి ప్రత్యేక పిన్ కోడ్ తో సబ్ పోస్టాపీసు ఏర్పాటు చేశారు.
ఇప్పగూడెంలో ప్రధాన రాజకీయ పార్టీలు భారత కమ్యూనిస్టు పార్టీ (మార్క్సిస్టు) ప్రధాన పార్టీగా ఉంది. ప్రధానంగా బిసిలు ఈ పార్టీకి బలం. మండలంలో ఈ గ్రామం ఆమాటకొస్తే జిల్లాలోనే ఈగ్రామం సిపియంకు కంచుకొట, ఎర్రజెండా ముద్దు బిడ్ద, పెట్టని కోట అని చెప్పవచ్చు. మరో ప్రధాన పార్టీ టిఆర్ఎస్. ఈపార్టీలో నాలుగు గ్రూపులుగా ఉంది. మరో పార్టీ కాంగ్రెస్, ఇంకా బిజెపి, టిడిపిలాంటి పార్టీలు కూడా ఉన్నాయి.
గ్రామంలో వేణుగోపాల స్వామి దేవాలయం ప్రధాన దేవాలయంగా విరాజిల్లుతుంది. ఈ ఆలయంలో యాదలక్ష్మిదేవి, చెంచులక్ష్మిదేవి సమేతంగా వేణుగోపాల స్వామి కొలువై ఉన్నారు. ప్రతి ఏటా మేనెలలో స్వామివారి బ్రహ్మోత్సవాలు జరుగుతాయి. దేవుని తీర్థంగా, దేవుని పెళ్ళిగా గ్రామస్థులు పిలిచే ఈ వేడుక గ్రామస్తులకు ప్రధాన పండగ. పురాతన శివాలయం, అంజనేయ స్వామి గుడి గ్రామంలో ఉన్నాయి. గ్రామ శివారులో నాగుల చెరువు వద్ద నాగులమ్మ గుడి ఉంది. ప్రతి శివరాత్రికి అక్కడ ఉత్సవం నిర్వహిస్తారు. నాగుల చెరువు ప్రాంతంలో కాకతీయుల కాలం నాటి శిల్పాలు శివలింగాలు చూడదగిన ప్రదేశాలు. గ్రామానికి పెట్టని కోటలా ఉన్న గుట్టలను జూలై నుండి జనవరి వరకు ఎంత చూసినా తనివితీరదు. గ్రామం ఈ చివర నుంఢి కోమటి గూడెం వెళ్లే రోడ్డు వరకు దాదాపు 7కిలోమీటర్ల మేర విస్తరించిన ఈ గుట్టలకు ఏరియాను బట్టి పేర్లున్నాయి. సింగారపు ఏనె, చింతగట్టు, న్యాయమోల్ల గుట్టలు, ఆరెగండి అనే పేర్లతో పిలుస్తారు. ఇక గ్రామ శివారు గ్రామమైన రంగరాయ గూడెం సమీపంలోని రంగనాయకుల బండ కూడా చూడదగిన ప్రాంతమే. ఇక్కడ కాకతీయుల కాలంనాటి రంగనాయకుల స్వామి దేవాలయం ఉంది. ఈ దేవాలయానికి సమీపంలోనే ఏకశిలతోె సుమారు 20 అడుగుల ఎత్తైన దీప స్తంభం ఉంది. అయితే గ్రామంలోని పురాతన సంపదపై కన్ను వేసిన గుప్తనిధుల వేటగాల్లు పురాతన శిల్పాలను నాశనం చేస్తున్నారు. అయినా పురాతత్వ శాఖ వారు కానీ ప్రభుత్వ అధికారులు పట్టించుకోవడం లేదు. నాగులమ్మ దేవాలయంలో దాదాపు ఒక ఫీట్ మందం కలిగిన బండను పగలగొట్టి ఆరు అడుగుల గొయ్యి తవ్వి సంపద దోచుకుపోయారు. రంగనాయకుల బండపైన గల దీప స్తంభాన్ని కూడా సగానికి విరగగొట్టి ఆ ముక్కను రెండుగా చీల్చారు.
ప్రధాన పంటలు వరి, పత్తి, పొగాకు, పప్పుధాన్యాలు, మిరప లాంటి పంటలు ప్రధాన పంటలుగా ఉన్నాయి.
గ్రామంలో వ్యవసాయం ప్రధాన వృత్తిగా ఉంది. కల్లుగీత, చేనేత, బుట్టలు అల్లడం, చేపలు పట్టడం, గొర్రెల మేకల పెంపకం ప్రధాన వృత్తులుగా ఉన్నాయి.
ఈ గ్రామం నుండి ప్రముఖులలో సిపిఎం పార్టీ నేత మంతెన నారాయణ రెడ్డి ఒకరు. గ్రామంలో సిపిఎం పార్టీని నిర్మించిన వారిలో ఆయన ముఖ్యుడు. కుందారం గ్రామంలో దొరసాని భూముల పంపకంతో ఆయన సిపిఎం నేతగా ప్రాచుర్యంలోకి వచ్చారు.జనగామ నుండి ఓసారి ఎమ్మెల్యేగా కూడా ఆయన పోటీ చేసి కాంగ్రెస్ అభ్యర్థి చేతిలో స్వల్ప తేడాతో ఓడిపోయారు. గ్రామ సర్పంచ్ గా పనిచేశారు సమితి సభ్యునిగానూ పనిచేశారు.సిపిఎం జిల్లా కమిటీ సభ్యునిగా ఉన్న ఆయన అప్పటి పీపుల్స్ వార్ నక్సలైట్ల చేతిలో దారుణ హత్యకు గురయ్యారు.
హన్మకొండ ఎమ్మెల్యేగా పనిచేసిన మందాడి సత్యనారాయణ రెడ్డి ఇప్పగూడెం గ్రామవాస్తవ్యులే. ఆయన జనగామ నుండి బిజెపి తరపున ఎమ్మెల్యేగా పోటీచేసి ఓడిపోెయారు. అనంతరం టిఆర్ఎస్ ఆవిర్భావ సభ్యునిగా ఉన్న ఆయన 2004లో అనూహ్యంగా హన్మకొండ నుండి ఎమ్మెల్యేగా గెలిచారు. గొప్ప వాగ్దాటి గల ఆయన వైఎస్ ఆకర్ష్ లో భాగంగా టిఆర్ఎస్ లో అసమ్మతికి నాయకత్వం వహించారు.
కాకతీయ యూనివర్శిటీలో ప్రొఫెసర్లుగా పనిచేస్తున్న గుర్రం దామోదర్, తాటికొండ ఆశీర్వాదాలు ఇప్పగూడెం గ్రామానికి చెందిన వారే. వీరితో పాటు భౌతిక శాస్త్రం బోధనలో జిల్లాలోనే పేరొందిన కొల్లూరు శ్రీరాములు ఈ గ్రామానికి చెందిన వారే.
‘‘గారడి’’ శ్రీనన్న ప్రజలు పిలుచుకునే ఐంద్రజాలికుడు జూలుకుంట్ల శ్రీనివాస్ రెడ్డి ఈ గ్రామానికి చెందిన వారే. ఈయన పలు సార్లు జాతీయ అంతర్జాతీయ స్థాయిలో మ్యాజిక్ అవార్డులను అందుకున్నారు.
వర్గం:జనగామ జిల్లా గ్రామాలు